Mahallalarda sport infratuzilmasini rivojlantirish va sport maydonchalaridan samarali foydalanishni tashkil etish chora-tadbirlari toʻgʻrisida
(resolution, 2024-12-24)

Mahallalarda sport infratuzilmasini rivojlantirish, sport maydonchalari tozaligini saqlash va atrofini obodonlashtirish boʻyicha ishlarni tizimli yoʻlga qoʻyish maqsadida, shuningdek, Oʻzbekiston Respublikasi Prezidentining 2021-yil 5-noyabrdagi “Yurish, yugurish, mini-futbol, badminton, stritbol va “Workout” sport turlarini yanada rivojlantirish chora-tadbirlari toʻgʻrisida”gi PQ-5282-son hamda 2022-yil 11-apreldagi “Mahallalarda yoshlarni ommaviy sportga jalb qilishni yangi bosqichga olib chiqish chora-tadbirlari toʻgʻrisida”gi PQ-201-son qarorlariga muvofiq: 1. Oʻzbekiston Respublikasi Prezidentining 2022-yil 11-apreldagi PQ-201-son qarori bilan tasdiqlangan Mahallalarda yoshlar oʻrtasida ommaviy sportni yanada rivojlantirish boʻyicha chora-tadbirlar dasturining 5-bandida “Besh tashabbus olimpiadasi” doirasidagi gʻolib va sovrindor boʻlgan hamda hududida sport infratuzilmasi mavjud boʻlmagan mahalla terma jamoalari uchun universal, stritbol va vorkaut sport maydonchalarini (keyingi oʻrinlarda — sport maydonchalari) qurish belgilanganligi maʼlumot uchun qabul qilinsin. 2. “Besh tashabbus olimpiadasi” doirasida gʻolib va sovrindor boʻlgan hamda hududida sport infratuzilmasi mavjud boʻlmagan mahalla terma jamoalari uchun 5 000 ta sport maydonchalarini 2030-yilga qadar tashkil qilishning umumiy parametrlari ilovaga muvofiq tasdiqlansin. Iqtisodiyot va moliya vazirligi (Sh. Kudbiyev) 2024-yildan boshlab har yili sport maydonchalarini tashkil qilish uchun qoʻshimcha talab etiladigan mablagʻlarning Davlat budjeti parametrlarida nazarda tutilishini taʼminlasin. 3. Belgilansinki: a) sport maydonchalarini qurish “Besh tashabbus olimpiadasi” doirasidagi sport musobaqalarining respublika bosqichida gʻolib va sovrindor boʻlgan hamda hududida sport infratuzilmasi mavjud boʻlmagan mahallalarda (keyingi oʻrinlarda — sport infratuzilmasi mavjud boʻlmagan mahallalar) amalga oshiriladi; b) Surxondaryo viloyatida sport inshootlarini davlat-xususiy sheriklik shartlarida barpo etish loyihalari tadbirkorlik subyektining toʻliq oʻz mablagʻlari hisobidan moliyalashtirilgan hollarda qurilgan bino va inshootlarning (bundan yer maydoni, bino va inshootlarning umumiy foydalanishga moʻljallangan kommunikatsiya tarmoqlari egallagan qismi mustasno) 20 foizidan oshmagan qismi qonunchilikda taqiqlanmagan tadbirkorlik faoliyati bilan shugʻullanish uchun mahalliy xususiy sherikka mulk huquqi asosida oʻtkaziladi; v) sport maydonchalarini qurish ishlarini amalga oshirish doirasida: Ichki ishlar vazirligi huzuridagi Jazoni ijro etish departamenti — buyurtmachi; Ichki ishlar vazirligi huzuridagi Jazoni ijro etish departamenti 13-son Jazoni ijro etish muassasasi — bosh pudratchi hisoblanadi. Bunda, ushbu bandda nazarda tutilgan tadbirlarni moliyalashtirish bilan bogʻliq xarajatlar Sport vazirligi mablagʻlari hisobidan amalga oshiriladi. 4. Shunday tartib oʻrnatilsinki, unga muvofiq: a) Sport vazirligi: sport infratuzilmasi mavjud boʻlmagan hamda “Besh tashabbus olimpiadasi” doirasida gʻolib boʻlgan mahallalarni aniqlaydi va ularning roʻyxatini Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklariga sport maydonchalarini qurish maqsadida tegishli yer uchastkasini belgilangan tartibda ajratish uchun taqdim etadi; sport maydonchalari qurilishi lozim boʻlgan mahallalarning manzilli roʻyxatini buyurtmachiga yuboradi; tasdiqlangan manzilli dasturga asosan Sport vazirligi tomonidan buyurtmachiga buyurtma qilingan sport maydonchalari uchun mablagʻ ajratilishini taʼminlaydi. Bunda Sport vazirligi tomonidan buyurtmachiga buyurtma qilingan sport maydonchalari qiymatiga teng mablagʻ toʻliq oʻtkazib beriladi. Buyurtmachi tomonidan tizimidagi tashkilotlarga ishlab chiqariladigan inventarlar uchun 100 foiz mablagʻlar oldindan toʻlab beriladi; b) buyurtmachi: sport maydonchalarining namunaviy loyihasini Sport vazirligi bilan kelishadi, loyiha-smeta hujjatlarini ishlab chiqadi hamda ularning tegishli ekspertizadan oʻtkazilishini taʼminlaydi; Sport vazirligi tomonidan taqdim etilgan roʻyxat asosida moliyalashtirish hajmlarini koʻrsatgan holda manzilli dasturni ishlab chiqadi va vazirlik bilan kelishilgan holda uni tasdiqlaydi; bosh pudratchi bilan pudrat shartnomasini tuzadi hamda sport maydonchalarini qurish ishlarini amalga oshiradi; Sport vazirligi hamda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda qurib bitkazilgan sport maydonchalarini qabul qilish boʻyicha hududiy qabul qilish komissiyalariga (keyingi oʻrinlarda — hududiy qabul komissiyalari) belgilangan tartibda topshirilishini taʼminlaydi; v) Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: Sport vazirligi tomonidan tasdiqlangan roʻyxatga asosan sport maydonchalarini qurish uchun bir oy muddatda belgilangan tartibda yer uchastkalari ajratilishini taʼminlaydi; qurilgan sport maydonchalari tegishli hududiy qabul komissiyalari tomonidan belgilangan tartibda qabul qilib olinishini taʼminlaydi; sport maydonchalari boʻyicha davlat koʻchmas mulk obyektlariga boʻlgan huquqlarni davlat roʻyxatidan oʻtkazadi hamda ulardan samarali foydalanilishini nazorat qiladi. Bunda yer uchastkalarini ajratish hamda sport maydonchalari boʻyicha davlat koʻchmas mulk obyektlariga boʻlgan huquqlarni davlat roʻyxatidan oʻtkazish bilan bogʻliq xarajatlar tegishli mahalliy budjetlar hisobidan qoplanadi. 5. Oʻzbekiston Respublikasi Prezidentining 2021-yil 5-noyabrdagi “Yurish, yugurish, mini-futbol, badminton, stritbol va “Workout” sport turlarini yanada rivojlantirish chora-tadbirlari toʻgʻrisida”gi PQ-5282-son qarori bilan: 2021 — 2025-yillarda hududlarda badminton, stritbol va “Workout” sport turlari uchun 1 164 ta sport maydonchalarini tashkil etish parametrlari tasdiqlanganligi; ushbu parametrlar doirasida 2023-yilda jami 255 ta sport maydonchalari qurilishi nazarda tutilganligi; 2021-yildan boshlab Davlat budjetidan mazkur qaror bilan tasdiqlangan dastur va parametrlar toʻliq bajarilgunga qadar har yili 104 milliard soʻmdan mablagʻlar ajratilishi belgilanganligi maʼlumot uchun qabul qilinsin. 6. Belgilansinki, 2023-yil 1-avgustdan boshlab Oʻzbekiston Respublikasi Prezidentining 2021-yil 5-noyabrdagi “Yurish, yugurish, mini-futbol, badminton, stritbol va “Workout” sport turlarini yanada rivojlantirish chora-tadbirlari toʻgʻrisida”gi PQ-5282-son qarori doirasida: Sport vazirligi tomonidan zaruratga koʻra hududida sport maydonchalari barpo etiladigan mahallalar roʻyxati Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklariga taqdim etiladi; Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bir oy muddatda roʻyxatdagi mahallalarda sport maydonchalarini barpo etish uchun belgilangan tartibda tegishli yer uchastkalarini ajratish boʻyicha qarorlar qabul qiladi va bu haqda Sport vazirligini xabardor qiladi; buyurtmachi tashkilot tomonidan tasdiqlangan manzilli dasturga asosan ikki hafta muddatda barpo etiladigan sport maydonchalarining loyiha-smeta hujjatlari ishlab chiqilib, belgilangan tartibda ekspertizadan oʻtkaziladi hamda moliyalashtirish uchun Sport vazirligiga taqdim etiladi; sport maydonchalarining loyiha-smeta hujjatlarini ishlab chiqish va ekspertizadan oʻtkazish bilan bogʻliq xarajatlar bosh pudratchining boshqa xarajatlari hisobidan qoplanadi; buyurtmachi va bosh pudratchi oʻrtasida sport maydonchalarini qurish boʻyicha tuzilgan shartnomalar Iqtisodiyot va moliya vazirligi huzuridagi “Loyihalar va import kontraktlarini kompleks ekspertiza qilish markazi” davlat unitar korxonasi tomonidan oʻn ish kuni ichida koʻrib chiqiladi va tegishli xulosa taqdim etiladi; Sport vazirligi moliyalashtiruvi asosida 2023-yil va undan keyingi yillarda olis va chekka hududlarda joylashgan mahallalar hamda umumiy oʻrta taʼlim muassasalari hududida qurilgan sport maydonchalari ular joylashgan hududiga qarab tegishliligi boʻyicha Maktabgacha va maktab taʼlimi vazirligi hamda fuqarolarning oʻzini oʻzi boshqarish organlari tizimiga oʻtkaziladi va saqlanadi. Bunda, sport maydonchalari boshqa davlat tashkilotlariga ham operativ boshqaruv huquqi asosida berilishi mumkin; sport maydonchalarining joylashuv hududidan qatʼi nazar (taʼlim tashkilotlari hududida darsdan tashqari vaqtlarda), barcha fuqarolar uchun foydalanish bepul boʻladi va vaqti chegaralanmaydi; sport maydonchalaridan samarali va maqsadli foydalanilishini tashkil etish mahallalardagi yoshlar yetakchilari va profilaktika inspektorlari tomonidan amalga oshiriladi; mahallalarda barpo etilgan sport maydonchalari tozaligini saqlash, atrofini obodonlashtirish ishlarini bajarish uchun Kambagʻallikni qisqartirish va bandlik vazirligi huzuridagi Jamoat ishlari jamgʻarmasi mablagʻlari hisobidan bitta shtat birligi ajratiladi; sport maydonchalaridan samarali foydalanish, ularning yaroqliligini taʼminlash va joriy taʼmirlash balansda saqlovchi tomonidan amalga oshiriladi. 7. Maktabgacha va maktab taʼlimi vazirligi: mahallalardagi umumiy oʻrta taʼlim maktablariga tegishli hududlarda sport maydonchalari qurilishini inobatga olsin va tegishli choralar koʻrsin; umumiy oʻrta taʼlim maktablari hududida qurilgan sport maydonchalaridan oʻquvchilar, shuningdek, darsdan tashqari va oʻquv jarayoniga xalaqit bermaydigan vaqtlarda mahalla aholisining bepul foydalanishi uchun barcha zarur shart-sharoitlarni yaratsin. 8. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari, Maktabgacha va maktab taʼlimi vazirligi, Kambagʻallikni qisqartirish va bandlik vazirligi hududiy qabul komissiyalari tomonidan sport maydonchalari qabul qilingan kundan boshlab bir oy muddatda ushbu obyektlar boʻyicha davlat koʻchmas mulk obyektlariga boʻlgan huquqlarni davlat roʻyxatidan oʻtkazilishini taʼminlab borsin. 9. Yoshlar siyosati va sport vazirligi, Maktabgacha va maktab taʼlimi vazirligi, Kambagʻallikni qisqartirish va bandlik vazirligi Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda barpo etilayotgan sport maydonchalarining atrofida “Yashil makon” umummilliy loyihasi doirasida sof ekologik muhit yaratish maqsadida mevali va manzarali daraxt koʻchatlarini ekish hamda obyekt atrofini koʻkalamzorlashtirish choralarini koʻrsin. 10. Qurilish va uy-joy kommunal xoʻjaligi vazirligi ushbu qarorda nazarda tutilgan sport maydonchalarini qurish boʻyicha loyiha-smeta hujjatlarini belgilangan tartibda ekspertizadan oʻtkazsin hamda qurilish-montaj ishlarining sifatli bajarilishi yuzasidan davlat arxitektura-qurilish nazoratini oʻrnatsin. 11. Oʻzbekiston Milliy teleradiokompaniyasi va Oʻzbekiston Milliy axborot agentligiga hududlarda barpo etilgan sport maydonchalari hamda ularda tashkil etilayotgan ommaviy sport musobaqalarini ommaviy axborot vositalarida muntazam yoritib borish tavsiya etilsin. 12. Mazkur qarorning ijrosini samarali tashkil qilishga masʼul va shaxsiy javobgar etib yoshlar siyosati va sport vaziri A.I. Ikramov hamda ichki ishlar vaziri P.R. Bobojonov belgilansin. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidentining maslahatchisi K.K. Kuranbayev zimmasiga yuklansin. T/r Hududlar Sport maydonchalarining umumiy soni shundan universal stritbol vorkaut yillar kesimida 2023 2024 2025 2026 2027 2028 2029 2030 jami 5 000 3 129 1 073 838 446 400 460 520 580 651 674 749 1. Qoraqalpogʻiston Respublikasi 319 214 52 53 32 28 33 37 41 46 48 53 2. Andijon viloyati 387 260 63 64 39 35 40 45 50 56 58 65 3. Buxoro viloyati 233 156 38 39 23 21 24 27 30 34 35 39 4. Jizzax viloyati 344 231 56 57 34 31 35 40 45 50 52 58 5. Qashqadaryo viloyati 207 139 34 34 21 18 21 24 27 30 31 35 6. Navoiy viloyati 302 202 49 50 30 27 31 35 39 44 45 50 7. Namangan viloyati 302 202 49 50 30 27 31 35 39 44 45 50 8. Samarqand viloyati 362 243 59 60 36 32 37 42 47 53 54 60 9. Sirdaryo viloyati 241 162 39 40 24 22 25 28 31 35 36 40 10. Surxondaryo viloyati 336 225 55 56 33 30 35 39 44 49 51 56 11. Toshkent viloyati 560 376 91 93 56 50 58 65 73 81 84 94 12. Fargʻona viloyati 388 260 63 64 39 35 40 45 50 56 58 65 13. Xorazm viloyati 258 173 42 43 26 23 27 30 33 38 39 43 14. Toshkent shahri 241 162 39 40 24 22 25 28 31 35 36 40